**ZAKLJUČCI**

**5. SJEDNICE SAVJETA ZA SLAVONIJU, BARANJU I SRIJEM,**

**Vinkovci, 20. srpnja 2018.**

Na prijedlog predsjednika Vlade Republike Hrvatske i predsjednika Savjeta za Slavoniju, Baranju i Srijem mr. sc. Andreja Plenkovića, Savjet je usvojio sljedeće zaključke:

1. **Napredak u provedbi Projekta Slavonija, Baranja i Srijem**

Današnjom sjednicom Savjeta održanom u Vinkovcima zaključen je prvi krug sjednica Savjeta od kojih je po jedna održana u svakoj od pet slavonskih županija. Konstatiran je napredak u ugovaranju projekata u okviru Projekta Slavonija, Baranja i Srijem u odnosu na prethodnu sjednicu Savjeta održanu u veljači 2018. godine u Virovitici. U razdoblju od 18. listopada 2016. do 13. srpnja 2018. ugovoreno je **6,8 milijardi kuna** odnosno **36,25%** od ukupno raspoloživih sredstava (18,7 milijardi). Naglašeno je da će nakon današnje sjednice Savjeta biti potpisano **130 ugovora** za projekte ukupne vrijednosti **1,3 milijardi kuna** za prometnu infrastrukturu, dječje vrtiće, zaštitu okoliša, razvoj ruralnog poduzetništva, kulturne i prirodne baštine i turizma.

1. **Razvojni sporazum** **za područje Slavonije, Baranja i Srijema**

Savjet podržava potpisivanje prvog Razvojnog sporazuma za područje Slavonije, Baranje i Srijema. Razvojni sporazum sklapaju sa središnje razine Ministarstvo regionalnoga razvoja i fondova Europske unije te Ministarstvo poljoprivrede i 5 županija: Brodsko-posavska, Osječko-baranjska, Požeško-slavonska, Virovitičko-podravska i Vukovarsko-srijemska županija. Sporazumom se osiguravaju sredstva za provedbu 29 razvojnih projekata okvirne vrijednosti 699.700.000,00 kuna te dodatnih 50.000.000,00 kuna za pripremu projekta. Ciljevi suradnje su: jačanje konkurentnosti i uravnoteženje regionalnoga razvoja, odgovaranje na ključne društvene izazove te smanjenje siromaštva i povećanje standarda županija za koje se sklapa Razvojni sporazum.

1. **Suradnja sa Svjetskom bankom**

U okviru 5. sjednice potpisan je Ugovor o savjetodavnim uslugama o rastu i radnim mjestima u Slavoniji, Baranji i Srijemu (RAS sporazum) sa Svjetskom bankom kroz koji su ugovorene savjetodavne usluge u vrijednosti 6,2 milijuna eura u trajanju od 36 mjeseci kao podrška slavonskim županijama u povećanju učinkovitosti korištenja EU fondova u trenutnoj financijskoj perspektivi (2014.-2020.) i pripremi istih za financijsku perspektivu 2021. – 2027.

Potpisani Ugovor doprinijet će razvoju inovativne i povezane Slavonije, Baranje i Srijema kroz ciljana ulaganja iz proračunskih sredstava i fondova EU-a kako bi se ojačala konkurentnost i poboljšala pozicija tog područja RH u globalnim lancima vrijednosti ključnih sektora kao što su ICT sektor, proizvodnja i prerada hrane, proizvodnja i prerada drveta i sektor turizma.

1. **Demografska revitalizacija i socijalna politika**

U okviru Strategije za demografsku revitalizaciju Republike Hrvatske posebna pažnja posvetit će se području Slavonije, Baranje i Srijema, na način da se ovom području pristupi kao Području posebne demografske skrbi, a krajnji rok za izradu specifičnih mjera unutar spomenute strategije jest travanj 2019. godine. Nastavit će se aktivnosti u smjeru transformacije sustava socijalne skrbi na način da će se provesti konsolidacija novčanih naknada s ciljem smanjenja siromaštva, razvijat će se i jačati razvoj usluga u zajednici te jačati izvaninstitucijske usluge za djecu, mlade i obitelj.

S obzirom na neujednačenu rasprostranjenost udomiteljstva, novim Zakonom o udomiteljstvu omogućit ćemo regionalnu ravnomjernost pristupačnosti udomiteljstva te na taj način prevenirati institucionalizaciju odraslih osoba, a posebice djece. Novim Zakonom predviđeno je povećanje naknade za rad udomitelja i plaćanje obveznog osiguranja po posebnom propisu.

1. **Kultura i razvoj kulturne infrastrukture**

Kultura i uz nju vezana kulturna infrastruktura jedne su od javnih politika koje su identificirane kao razvojni elementi područja Slavonije, Baranje i Srijema. Obnovom kulturne baštine i ulaganjem u kulturnu infrastrukturu stvaraju se preduvjeti za razvoj kontinentalnog kulturnog turizma. Ulaganjem u kulturno-umjetničke projekte podiže se razina kulturne osviještenosti kao i razina participacije u kulturi što pridonosi kvalitativnom i kvantitativnom razvoju publike i sve većim potrebama za kulturnim sadržajima. Stoga financiranje kulturnih projekata na ovome području putem redovnog i posebnih poziva za predlaganje programa javnih potreba u kulturi RH kao i kroz Operativni program Konkurentnost i kohezija te Operativni program Učinkoviti ljudski potencijali, doprinijet će daljnjem ravnomjernom regionalnom kulturnom razvoju Republike Hrvatske.

\*\*\*

Sljedeća sjednica Savjeta za Slavoniju, Baranju i Srijem održat će se 21. rujna 2018. u Osijeku.